กรุงเทพมหานคร พร้อมทำงานผ่านข้อจำกัด สร้างสุขภาพที่ดีให้แก่ประชาชนอย่างครบวงจร
นางสาวทวิดา กมลเวชช รองผู้ว่าราชการกรุงเทพมหานคร ประชุมรับฟังความคิดเห็นข้อเสนอเชิงนโยบายเพื่อการปฏิรูประบบบริการปฐมภูมิในกรุงเทพมหานคร เพื่อรองรับสถานการณ์การระบาดของโรคระดับชาติและโรคอุบัติใหม่ (Big Rock1) ภายใต้โปรแกรมยุติโรคระบาดด้วยนวัตกรรม (Ending Pandemics through Innovation : EPI) ร่วมกับคณะกรรมการปฏิรูปประเทศด้านสาธารณสุขและหน่วยงานที่เกี่ยวข้อง รองผู้ว่าราชการกรุงเทพมหานคร กล่าวว่า จากการเฝ้าดูสถานการณ์การแพร่ระบาดของโรคโควิด-19 ตลอดระยะเวลากว่า 2 ปีครึ่ง พบว่า วิกฤตสุขภาพคือ การบริหารจัดการทางการแพทย์และสาธารณสุขที่แข็งแรงเป็นสิ่งที่ทำได้ยาก นโยบายเน้นเส้นเลือดฝอยของผู้ว่าราชการกรุงเทพมหานคร จึงให้ความสำคัญกับการแก้ปัญหาที่ชุมชนเพื่อให้ตรงจุด โดยหาวิธีให้ประชาชนได้เข้าถึงการแพทย์และสาธารณสุขที่ดีและครบวงจรได้ ซึ่งระบบการแพทย์ที่ดีที่สุดคือ การแพทย์ตั้งแต่ที่บ้าน เมื่อเราดูแลสุขภาพได้ดีตั้งแต่บ้านจะทำให้ระบบสาธารณะที่มีอยู่เพียงพอ สำหรับกิจกรรมในวันนี้ ประกอบด้วย การปาฐกถาโดยผู้ทรงคุณวุฒิ เรื่องทิศทางการปฏิรูปประเทศด้านสาธารณสุข ความท้าทายของระบบบริการสุขภาพในเขตกรุงเทพมหานครในช่วงการระบาดใหญ่ของโรคโควิด-19 และแนวทางการแก้ไขปัญหาที่เป็นรูปธรรม รวมถึงการนำเสนอร่างข้อเสนอเชิงนโยบายเพื่อการปฏิรูประบบบริการปฐมภูมิในกรุงเทพมหานคร และการระดมความคิดเห็นเพื่อเพิ่มเติมข้อเสนอเชิงนโยบายใน 4 มิติ สำหรับในวันที่ 9 มิถุนายน 2565 จะมีพิธีแถลงข่าวความร่วมมือการขับเคลื่อนแนวทางการปฏิรูประบบบริการปฐมภูมิในพื้นที่กรุงเทพมหานครฯ โดยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานในพิธี